**NOTĂ INFORMATIVĂ
la proiectul hotărîrii Guvernului pentru**

**aprobarea Regulamentului cu privire la**

**acordul-cadru ca modalitate specială de atribuire a contractului de achiziţia publică**

Proiectul hotărîrii Guvernului privind aprobarea Regulamentului cu privire la acordul-cadru ca modalitate specială de atribuire a contractului de achiziţii publice este elaborat în scopul asigurării executării art. 58 al Legii privind achizițiile publice nr. 131 din 03.07.2015 (Monitorul Oficial nr.197-205/402 din 31.07.2015).

Legea privind achizițiile publice nr. 131 din 03.07.2015 a fost elaborată şi adoptată pentru a transpune prevederile Directivelor 2004/18/CE şi 2007/66/CE după cum s-a obligat Republica Moldova prin semnarea Acordului de Asociere între Republica Moldova, pe de o parte, şi Uniunea Europeană şi Comunitatea Europeană a Energiei Atomice şi statele membre ale acestora, pe de altă parte din  27.06.2014.

În temeiul Legii sus menţionate, Acordul-cadru permite autorităţilor contractante aplicarea unei proceduri de achiziţie publică în baza căreia pot fi atribuite contracte subsecvente, în funcţie de necesităţile concrete ale autorităţilor contractante ce apar la un moment dat, în perioada de timp pentru care a fost încheiat respectivul acord. În cazul în care necesitatea autorităţii contractante cu privire la furnizarea/prestarea/executarea obiectului contractului va avea un caracter repetitiv, prevăzut cu limite minimale şi maximale pentru o perioadă determinată, se va putea aplica acest tip de procedură de achiziţie publică.

Proiectul vine să înlocuiască Regulamentul cu privire la acordul-cadru ca modalitate specială de atribuire a contractului de achiziţie publică, aprobat prin Hotărîrea Guvernului Republicii Moldova nr. 826 din 07.11.2012.

Aspectele inovative constau în includerea opţiunii de a atribui contractele subsecvente încheierii acordului-cadru cu un singur operator economic, sau cu mai mulţi operatori economici, precum și elementele/condiţiile care fac obiectul reluării competiţiei numai în sensul îmbunătăţirii acestora.

Prin aprobarea proiectului de Regulament privind acordul-cadru ca modalitate specială de atribuire a contractului de achiziţie publică se va asigura aplicarea procedurilor de achiziţie şi disciplinarea autorităţilor contractante în cadrul iniţierii şi desfăşurării procedurilor de achiziţie publică, concordarea cadrului legislativ naţional celui comunitar în scopul dezvoltării ansamblului de acte normative privind achiziţiile publice, fapt care va spori încrederea societăţii faţă de aceste proceduri, iar pe de altă parte, se va asigura eficienţa şi calitatea serviciilor, bunurilor şi lucrărilor achiziţionate.

**Aspectul financiar.** Implementarea proiectului respectiv nu necesită alocarea unor mijloace financiare suplimentare din bugetul de stat.

**Aspectul organizatoric.** În conformitate cu prevederile legislaţiei în vigoare, nu este necesară crearea unor instituţii noi pentru realizarea proiectului respectiv.

**Aspectul normativ.** Prezentul proiect este elaborat în conformitate cu legislaţia în vigoare şi nu necesită elaborarea sau modificarea altor acte normative sau legislative.

În contextul celor enunţate, Ministerul Finanțelor propune spre aprobare proiectul Hotărârii Guvernului pentru aprobarea Regulamentului cu privire la acordul-cadru ca modalitate specială de atribuire a contractului de achiziţie publică.

**Ministru Octavian ARMAȘU**